Програмата на тридневния форум включва 9 филма, подбрани сред 130-те заглавия от 35 държави от пет континента, участвали в последното издание на International Mountain Film Festival. Особен интерес предизвика кинолентата на Жоро Торнев и Боян Петров „3x8000”, която разказва за едно от най-големите постижения в историята на българския алпинизъм - изкачването на три осемхилядника в рамките на 70 дни, дело на Боян Петров: К2 (8611 м), Кангчендзьонга (8586 м) и Броуд пик (8047 м). Любопитство буди също носителят на Специалната награда на журито от Банско филм фест 2014 - „Пазителката на планините” (САЩ) - филмов портрет на 91-годишната американска журналистка Елизабет Хоули, която поддържа най-големия и най-достоверен архив на хималайските експедиции.